Striden om stregerne på fodboldbanerne i Jetsmark Idrætsforening ender nu i Landsretten. Sagen skulle oprindeligt for byretten i Hjørring, men sagen er principiel nok til at køre direkte i Landsretten. Det oplyser Hjørring Byret til Nordjyske Medier. Sagens kerne er, at Jetsmark Idrætsforening og Jammerbugt Kommune ikke kan blive enige om, hvem der skal kridte fodboldbanerne hos Jetsmark og andre klubber i kommunen. Før kommunesammenlægningerne var det Pandrup Kommune der stod for at opkridte fodboldbanerne i kommunen. Men da Pandrup Kommune blev til Jammerbugt, så overgik opgaven til klubberne selv. Det finder Jetsmark Idrætsforening uretfærdigt. Foreningen har derfor fået støtte fra DGI og DIF til at køre en retssag for. Parterne i sagen er dybt uenige, men siger dog begge, at sagen kan få konsekvenser for foreninger i hele Danmark.

Referat:
Sagen om kridtstregerne på Jetsmark Idrætsforenings fodboldbaner er for principiel til at køre i byretten. Derfor kommer den direkte i Landsretten.